О б р а з л о ж е њ е

***Правни основ***

Правни основ за доношење Одлуке садржан је у члану 41а став 4. Законом о заштити природе („Службени гласник РС”, бр. 36/2009, 88/2010, 91/2010-исправка, 14/16 и 95/18-др. закон), који прописује да проглашавање заштићених подручја III категорије врши надлежни орган јединице локалне самоуправе и члану 37. став 1. тачка 7. Статута Града Ниша („Службени лист Града Ниша, бр. 88/10, 143/16 и 18/19).

 Нацрт Одлуке урађен је у складу са чланом 44. Закона о заштити природe, којим је одређен садржај акта о проглашењу заштићеног подручја (у даљем тескту: Одлуке).

 У складу са чланом 45. став 1. и став 2. Закона о заштити природе, Одлука ће се објавити и доставити Управљачу ЈКП „Медиана“ Ниш, Заводу за заштиту природе Србије и Републичком геодетском заводу.

***Разлози за доношење одлуке***

Два стабла крупнолисног медунца у селу Чукљеник су храстова стабла старости oд око два и по до три века, завидних димензија и добре виталности. Стабла су прави раритет подручја општине Нишка Бања на коме се налазе, а и шире. Поред ботаничке вредности, као и биолошке и предеоне разноврсности ова монументална стабла имају и културо-историјски значај јер једно стабло представља запис - свето дрво, први најпримитивнији „храм“, односно светилиште са најстаријим обичајним обредима. Стабла су раскошна, правилног изгледа, те их карактерише и естетска вредност.

***Објашњење одлуке***

У члану 1. утврђују се генерални положај и одлике, категорија, врста и назив заштићеног Споменика природе.

У члану 2. утврђују се основне вредности подручја и циљеви заштите.

У члану 3. утврђују се положај и површина подручја у односу на територијално-административну припадност, надморска висина и граница припадајућег простора стабала на терену.

У члану 4. дефинише се режим заштите Споменика природе.

У члану 5. дефинисано је да се Споменик природе поверава на управљање Јавном комуналном предузећу «Медиана» Ниш.

У члану 6. Дефинишу се обавезе управљача. Управљач испуњава обавезе у сарадњи са локалном самоуправом, а уз стручну помоћ Завода за заштиту природе Србије и дефинише се поступак надзора на радом, стручног и инспекцијског надзора.

У члану 7. дефинише се чување, унапређење, одрживо коришћење и приказивање природних и других вредности подручја Споменика природе који се спроводи према плану управљања који доноси Управљач на период од 5 година са садржином и на начин прописан Законом.

Поступак доношења План управљања, начин на који се остварује и коме се и када доставља Извештај о остваривању годишњег програма за претходну годину и годишњи програм управљања за наредну годину.

У члану 8. дефинишу се правила за спровођење прописаних режима заштите Управљача и обавези да обезбеди унутрашњи ред и чување заштићеног подручја и висину, начин обрачуна плаћања накнаде за коришћење заштићеног подручја и начин на који се средства од накнада води на посебном рачуну.

У члану 9. дефинише се финансирање заштићеног Споменика природе.

У члану 10. утврђује се да планови уређења простора, основa и други програми морају да буду усаглашени са Просторним планом Републике Србије и планом управљања из члана 7. ове Одлуке.

У члану 11. се утврђује да одлука ступа на снагу осмог дана од дана објављивања у "Службeнoм листу Грaдa Ниша".

***Анализа ефеката одлуке***

На заштићеном подручју 100% земљишта је у државној својини, чиме се олакшава примена мера којима се ограничавају или забрањују привредне активности.

Посета је могућа у свим деловима Споменика природе. Одлука треба да подстакне и омогући веће интересовање за научноистраживачки и образовни рад и посету из рекреативних и општекултурних разлога.

***Финансијска средства потребна за спровођење одлуке***

Финансијска средства потребна за реализацију ове одлуке у 2019. години обезбеђена су Одлуком о буџету Града Ниша за 2019. годину („Службени лист Града Ниша“, бр.118/18, 63/19 и 85/19), у Разделу 4. Градска управа, Глава 4.1, Програм 6 – Заштита животне средине, Функција 560 – Заштита животне средине некласификована на другом месту, функција 560, Програмска активност/Пројекат 0401-0001, на позицији број 106, економска класификација 424, конто 4246 – Услуге очувања животне средине, науке и геодетске услуге, у укупном износу од 81.650.000,00 динара (средства за програме који се планирају у 2019. години у износу од 64.650.000,00 динара и пренете обавезе из 2018. године у износу од 17.000.000,00 динара), која ће се користити за финансирање реализације програма управљања заштитом животне средине. Међу Програмима управљања заштитом животне средине који су предвиђени да се финансирају са наведене позиције број 106, је и Проглашење споменика природе „Два стабла крупнолисног медунца у Чукљенику“ у коме је одређен износ од 50.000,00 динара, који ће се реализовати предметном одлуком, што је дефинисано Програмом коришћења средстава Буџетског фонда за заштиту животне средине за 2019. годину на који је Министарство заштите животне средине Републике Србије доставило сагласност бр.401-00-01590/2018-02, од 17.01.2019. године.

Средства за спровођење ове Одлуке у 2020. и 2021. години биће планирана у оквиру лимита на Разделу 4. Градска управа, Глава 4.1, Програм 6 – Заштита животне средине, Функција 560 – Заштита животне средине некласификована на другом месту, функција 560, Програмска активност/Пројекат 0401-0001, на позицији број 106, економска класификација 424, конто 4246 – Услуге очувања животне средине, науке и геодетске услуге, која ће бити опредељена од стране буџета Града Ниша у складу са билансим могућностима.

Овим Програмом је обухваћено финансирање одржавања и уређења „Два стабла крупнолисног медунца у Чукљенику“, односно реализација наведеног Нацрта одлуке и Проглашење споменика природе „Два стабла крупнолисног медунца у Чукљенику“.

***Ступање на снагу одлуке***

Утврђује се да одлука ступа на снагу осмог дана од дана објављивања у "Службeнoм листу Грaдa Ниша".

СЕКРЕТАР

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Ивана Крстић